**The Infernal Devices** on yhdysvaltalaiskirjailija Cassandra Claren kirjoittama nuorten fantasiakirjasarja ja *Varjojen kaupungit* -kirjasarjan esiosa. Kolmiosainen kirjasarja julkaistiin vuosina 2010–2013. Siihen kuuluvia romaaneita ei ole suomennettu.

*The Infernal Devices* sijoituu viktoriaaniseen Englantiin ja kertoo Tessa Graystä, joka saapuu maahan etsimään veljeään. Matkansa aikana hän tutustuu varjometsästäjiin ja muihin yliluonnollisiin olentoihin, kuten vampyyreihin ja velhoihin. Vähitellen Tessalle selviää, että hänellä itselläänkin on harvinaislaatuisia kykyjä.

Sarja on ollut suosittu, mutta ei yhtä suosittu kuin *Varjojen kaupungit*. Huhtikuussa 2013 se oli myydyin lastenkirjasarja *The New York Timesin* viikoittain julkaisemalla myydyimpien kirjojen listalla. Claren varjometsästäjistä kertova laajempi sarja *The Shadowhunter Chronicles*, johon myös *The Infernal Devices* kuuluu, oli vuonna 2022 kaikkien aikojen kymmenenneksi myydyin fantasiakirjasarja.

Tausta
------

### Kirjailija

Cassandra Clare vuonna 2013.
*Pääartikkeli: Cassandra Clare*
Cassandra Clare on yhdysvaltalainen nuortenkirjailija, joka aloitti uransa kirjoittamalla fanifiktiota ja yhdistelee teoksissaan taruja, taikuutta sekä romantiikkaa. Claren esikoisromaani ja *Varjojen kaupungit* -kirjasarjan ensimmäinen osa *Luukaupunki* nousi sekä *The New York Timesin* että *The Globe and Mailin* myydyimpien kirjojen listalle. Vuoteen 2023 mennessä hänen kirjojaan oli myyty yli 50 miljoonaa kappaletta ja käännetty yli 35 kielelle. *Varjojen kaupungit* on sovitettu myös elokuvaksi ja televisiosarjaksi.

### The Shadowhunter Chronicles

*The Infernal Devices* kuuluu Cassandra Claren varjometsästäjistä kertovista teoksista koostuvaan *The Shadowhunter Chronicles* -mediatuotesarjaan, johon kuuluvat myös kirjasarjat *Varjojen kaupungit*, *Varjometsästäjät*, *The Eldest Curses*, *The Last Hours* ja toistaiseksi julkaisematon *The Wicked Powers*. *The Infernal Devices* julkaistiin vuosina 2010–2013 vuorotellen *Varjojen kaupungit* -kirjasarjaan kuuluvien romaanien *Lasikaupunki*, *Langenneiden enkelten kaupunki*, *Kadotettujen sielujen kaupunki* ja *Taivaallisen tulen kaupunki* kanssa.

Vuoteen 1878 sijoittuva *The Infernal Devices* on tarinan puolesta ensimmäinen Claren romaanisarjoista. *The Bane Chronicles* -novellisarjaan kuuluvat novellit "What Really Happened in Peru", "The Runaway Queen" ja "Vampires, Scones, and Edmund Herondale" sijoittuvat kuitenkin vielä varhaisempaan aikaan. Romaanisarjoista varjometsästäjien tarinaa jatkaa seuraavaksi vuonna 1903 tapahtuva *The Last Hours*.

Teokset
-------

### Lajityyppi

*The Infernal Devices* on lajityypiltään nuorille suunnattua urbaania fantasiaa. Clare on itse kuvaillut kirjojaan yhdistelmäksi urbaania fantasiaa, seikkailua ja romanssia. Sarjaa pidetään lajiltaan myös steampunkina: se sijoittuu tyylilajille tyypilliseen viktoriaaniseen aikakauteen ja sisältää mekaanisia olentoja. Toisaalta sarjan sisällyttämistä lajityyppiin on myös kyseenalaistettu, sillä siinä ei käsitellä keskeisesti höyrypohjaista teknologiaa, eikä sarja ole yhteiskuntakriittinen.

### Sarjan osat

* *Clockwork Angel* (2010)
* *Clockwork Prince* (2011)
* *Clockwork Princess* (2013)

Vastaanotto
-----------

Kirjasarja ei ole saanut samanlaista suosioita kuin Claren huippusuosittu *Varjojen kaupungit*. Se nousi kuitenkin myydyimmäksi lastenkirjasarjaksi *The New York Timesin* myydyimpien kirjojen listalla huhtikuussa 2013 ja sarjan kaksi ensimmäistä osaa olivat vastaavasti myydyimpiä lastenkirjoja julkaisunsa aikoihin. Vuonna 2022 *The Shadowhunter Chronicles* oli kokonaisuudessaan kaikkien aikojen kymmenenneksi myydyin fantasiakirjasarja, johon kuuluvia kirjoja oli myyty yhteensä yli 36 miljoonaa kappaletta.

*Entertainment Weeklyn* arvostelussa sarjaa kuvailtiin yhtä addiktoivaksi ja jopa paremmaksi kuin edeltäjänsä. Lehden mukaan sen viimeinen osa *Clockwork Princess* oli ilmestyessään Claren siihenastisista teoksista todennäköisesti paras. Sitä vastoin Tor Booksin julkaisemassa *Clockwork Angel* -romaanin arvostelussa ensimmäistä osaa kutsuttiin pettymykseksi ja Claren kerrontaa samalla tavalla viihdyttäväksi kuin huono tositelevisio. Sarjan juonta pidettiin yksinkertaisena ja ennalta-arvattavana, mutta ei varsinaisesti huonona. Suurempina ongelmina nähtiin steampunk-henkisen viktoriaanisen aikakauden epäonnistunut kuvaus, naurettavat hahmot ja etenkin Stephenie Meyerin *Houkutus*-kirjasarjasta tuttu Mary Sue -tyyppinen persoonaton päähenkilö.

Televisiosovitus
----------------

Clare vahvisti vuonna 2019, että Constantin Film on omistanut kirjasarjan elokuvaoikeudet jo pitkään ja sarjaan pohjautuva televisiosarja on suunnitteilla. Seuraavana vuonna tiedotettiin, että tulevaa sarjaa esittää BBC Three. Vuonna 2023 televisiosarja oli edelleen kehitysvaiheessa.

Claren mukaan uudella televisiosarjalla ei ole muita yhteyksiä Freeformin televisiosarjaan *Shadowhunters* kuin sama lähdemateriaali, eikä se sijoitu samanlaiseen maailmaan. Hän kuvaili tulevan sarjan muistuttavan enemmän kirjasarjaa maailmanrakennuksen ja mytologian osalta. Clare myös kiisti väitteet siitä, että *Shadowhunters* olisi peruttu uuden sarjan takia.

Lähteet
-------

1. 1 2  Clockwork Angel *Risingshadow*.  9.12.2018. Viitattu 22.5.2023. (englanniksi)
2. ↑  Clockwork Prince *Risingshadow*.  9.12.2018. Viitattu 22.5.2023. (englanniksi)
3. ↑  Clockwork Princess *Risingshadow*.  9.12.2018. Viitattu 22.5.2023. (englanniksi)
4. 1 2 3  Brissey, Breia: Clockwork Princess *Entertainment Weekly*.  19.3.2013. Viitattu 2.6.2023. (englanniksi)
5. 1 2  Children’s Series *The New York Times*.  7.4.2013. Viitattu 1.6.2023. (englanniksi)
6. 1 2 3  Cheeda, Saim: 10 Best-Selling Fantasy Book Series of All Time *Screen Rant*.  28.8.2022. Viitattu 2.6.2023. (englanniksi)
7. ↑  Laing, Sarah: Cassandra Clare has sold 50 million books, but the thrill of a first bestseller? Unmatched *The Globe and Mail*.  3.3.2023. Viitattu 10.6.2023. (englanniksi)
8. ↑  Shadowhunters *Risingshadow*. Viitattu 2.6.2023. (englanniksi)
9. 1 2  Shadowhunter Novels Official Timeline *Shadowhunters*. Viitattu 2.6.2023. (englanniksi)
10. ↑  Sharmely, G.: The heroic journey of Tessa Gray in Cassandra Clare’s The Infernal Devices.  *International Journal of Linguistics and Literature*, 2016, 5. vsk, nro 5, s. 39–44.  International Academy of Science, Engineering and Technology. Artikkelin verkkoversio. Viitattu 10.6.2023.  (englanniksi)
11. 1 2  James, Thea: Book Review: Clockwork Angel by Cassandra Clare (The Infernal Devices, Book 1) *Tor.com*.  9.9.2010. Viitattu 10.6.2023. (englanniksi)
12. ↑  Children’s Chapter Books *The New York Times*.  19.9.2010. Viitattu 9.6.2023. (englanniksi)
13. ↑  Children’s Chapter Books *The New York Times*.  25.12.2011. Viitattu 9.6.2023. (englanniksi)
14. 1 2  Calvo, María: "The Infernal Devices": Is "Shadowhunters" Getting a Spin-off?! *Young Hollywood*.  18.5.2020. Viitattu 22.5.2023. (englanniksi)
15. ↑  Payeur, Jordan: 10 Popular Fantasy Novels That Would Make Great TV Series *CBR*.  6.1.2023. Viitattu 9.6.2023. (englanniksi)

Aiheesta muualla
----------------

* Virallinen Shadowhunters-sivusto (englanniksi)